Maria (25) kåret til universets vakreste
Maria Gabriela Isler (25) kunne frydefullt feire seieren etter finalen i Moskva i natt. «Gratulerer! En triumf for Venezuela», skrev landets president Nicolas Maduro på Twitter etter at førsteplassen var et faktum. 25 år gamle Maria jobber til daglig som TV-anker i hjemlandet. Hun skal ha grått strømmer med gledestårer, skriver Hollywoodlife. Den nykronede missen skal ha vært så overveldet at tiaraen falt av hodet - og det var så vidt hun rakk å fange den i hendene før den gikk i gulvet.Venezuela er kjent for å forsyne seg grådig av topplasseringene i missekåringer verden over. I løpet av Miss Universe sin 61 år lange historie har Venezuela vunnet hele syv ganger. I år deltok skjønnheter fra 86 land, deriblant Norges Mari Ekeløf (24) fra Hamar. Ekeløf markerte seg imidlertid ikke i tet i det endelige oppgjøret. Kun én gang har Norge håvet inn seieren - det var da Mona Grudt deltok i 1990.
Venezuela vant Miss Universe for syvende gang.